मेदिनीनगर,ः पलामू जिले में पुलिस को एक अपराधी गिरोह ने खुली चुनौती दी है। अपराधी गिरोह का कहना है कि आगजनी सहित अन्य आपराधिक घटनाएं रोज होंगी, दम है तो पुलिस रोक कर दिखाए। घटना के बाद से पुलिस सर्तक हो गयी है और अपराधी गिरोह की टोह में लग गयी है। इस गिरोह ने पिछले 24 घंटे के दौरान हुसैनाबाद अनुमंडल क्षेत्र में दो कमांडर जीपों को आग के हवाले कर दिया है, जिससे चालकों और यात्रियों में दहशत का माहौल है। कमांडर जीपों का जलाने के बाद अपराधियों ने फायरिंग भी की। अपराधियों की संख्या तीन से चार बतायी गयी है। भुक्तभोगी चालकों का कहना है कि मोटरसाइकिल पर सवार कुछ अपराधी अचानक जीप को रोक देते हैं और पेट्रोल डालकर आग लगा देते हैं। इस गिरोह के सरगना दिलीप शर्मा ने कुछ पत्रकारों को इंटरनेट के फोन नम्बर पर बताया कि उसके साथ पुलिस ने बर्बरतापूर्वक कार्रवाई की है। कुछ माह पूर्व हुसैनाबाद के ऊपरी पंचायत के मुखिया सफीक खां की हत्या मामले में उसके घर कुर्की जब्ती की गयी थी। इस दौरान पुलिस ने उसकी मां के साथ बुरा व्यवहार किया था। पुलिस के इस व्यवहार से वह काफी दुखी है और इसी कारण उसने पुलिस को सबक सिखाने के लिए लागातार घटनाओं को अंजाम देने का प्रण लिया है।